
R A P O R T
asupra proiectului de Lege pentru modificarea pct.38 din anexa nr.2 la Legea nr.263/2010 privind sistemul unitar de pensii publice



În conformitate cu prevederile art.95 din Regulamentul Camerei Deputaţilor, republicat, cu modificările şi completările ulterioare, Comisia pentru muncă şi protecţie socială a fost sesizată, prin adresa nr. Plx 83/2017 din 1 februarie 2018, cu dezbaterea pe fond a proiectului de Lege pentru modificarea pct.38 din anexa nr. 2 la Legea nr.263/2010 privind sistemul unitar de pensii publice.

Proiectul de lege are ca obiect de reglementare modificarea pct.38 al anexei nr.2 la Legea nr.263/2010, în sensul încadrării în condiţii speciale de muncă a activităţilor de curăţare a tancurilor şi a rezervoarelor care conţin substanţe foarte periculoase sau cancerigene din unităţile chimice sau petrochimice. În prezent, sunt încadrate în condiţii speciale de muncă, la pct.38 din Anexa nr.2 la Legea nr.263/2010, doar activităţile de curăţare a canalelor subterane din unităţile respective.

Proiectul de lege a fost adoptat de Senat în şedinţa din 22 decembrie 2016, în condiţiile art. 75 alin.(2), teza a III-a din Constituţia României, republicată.
La întocmirea prezentului raport, Comisia a avut în vedere:
· avizul favorabil al Consiliului Legislativ (nr.661/06.07.2016)
· avizul favorabil al Consiliului Economic şi Social (nr.2565/21.06.2016)
· avizul favorabil al Comisiei juridice, de disciplină şi imunităţi (nr.4c-11/201/15.02.2017)
· avizul negativ al Comisiei pentru drepturile omului, culte şi problemele minorităţilor naţionale (nr.4c-5/70/15.02.2017)
· avizul negativ al Comisiei pentru buget, finanţe şi bănci (nr.4c-2/148/05.04.2017)
· avizul negativ al Comisiei pentru egalitatea de şanse pentru femei şi bărbaţi (nr.4c-17/1164/21.02.2017)
· punctele de vedere, negative al Guvernului (nr.1470/04.08.2016 şi nr.2009/18.12.2017).

La dezbaterile care au avut loc în şedinţa comisiei din 11 decembrie 2018 au participat, în conformitate cu prevederile art.55 din Regulamentul Camerei Deputaţilor, republicat, cu modificările şi completările ulterioare:
· Dl Robert Iulian Stănescu – preşedinte, Casa Naţională de Pensii Publice
· Dl Adrian Rîndunică – Secretar de Stat, Ministerul Muncii şi Justiţiei Sociale
· Dna Valentina Vasilica Robu – director general, Casa Naţională de Pensii Publice
· Dna Greta Ioniţă – director, Casa Naţională de Pensii Publice
· Dana Ciobotaru - Casa Naţională de Pensii Publice
· Dna Georgeta Jugănaru – director, Ministerul Muncii şi Justiţiei Sociale
· Dna Maria Leancă – şef serviciu, Ministerul Muncii şi Justiţiei Sociale

La lucrările comisiei şi-au înregistrat prezenţa 21 de deputaţi, din totalul de 23 de membri ai comisiei.
Raportul comisiei a fost adoptat cu majoritate de voturi pentru şi 3 voturi împotrivă.

Propunerea legislativă face parte din categoria legilor organice, conform prevederilor art.73 alin.(3) din Constituţia României, republicată.

Camera Deputaţilor este Cameră decizională, potrivit prevederilor art.75 din Constituţia României, republicată, şi ale art.92 din Regulamentul Camerei Deputaţilor, republicat, cu modificările şi completările ulterioare.

În urma finalizării dezbaterilor, Comisia propune Plenului Camerei Deputaţilor respingerea iniţiativei legislative din următoarele considerente:
În acest moment nu există temei legal privind reluarea procedurii de încadrare a altor locuri de muncă în condiţii speciale.
Potrivit Legii securităţii şi sănătăţii în muncă nr. 319/2006, cu modificările şi completările ulterioare, care transpune Directiva Consiliului din 12 iunie 1989 privind punerea în aplicare de măsuri pentru promovarea îmbunătăţirii securităţii şi sănătăţii lucrătorilor la locul de muncă (89/391/CEE), precum şi potrivit hotărârilor de Guvern subsecvente, angajatorul are următoarele obligaţii:
· să asigure securitatea şi sănătatea lucrătorilor în toate aspectele legate de muncă;
· să ia măsurile necesare pentru asigurarea securităţii şi protecţia sănătăţii lucrătorilor, prevenirea riscurilor profesionale şi asigurarea cadrului organizatoric şi a mijloacelor necesare securităţii şi sănătăţii în muncă;
· să respecte limita maximă de expunere profesională admisă pentru lucrătorii săi, în cazul noxelor, pentru care s-au stabilit astfel de limite prin hotărâri de Guvern din domeniul securităţii şi sănătăţii în muncă.
Neîndeplinirea acestor obligaţii constituie abateri care se sancţionează potrivit Legii nr.319/2006.




	PREŞEDINTE,				SECRETAR,
	Adrian Solomon				Violeta Răduţ






Întocmit,
Consilier parlamentar Sorina Szabo

